Foto’s: Groep vas oor trok wat brandSó het die vragmotor Dinsdagoggend 14 Julie 2015 gelyk Foto: SAPD (verskaf) Ses verdagtes is in Burgersfort in Limpopo in hegtenis geneem op aanklag van opsetlike saakbeskadiging nadat ŉ vragmotor op die R555 aan die brand gesteek is. “Die pad na Burgersfort was Maandagaand versper weens die brandende vragmotor,” het kol. Ronel Otto, woordvoerder van die polisie, in ŉ verklaring gesê. “Die pad tussen Burgersfort en Eerstegeluk is toegemaak weens brandende bande en klippe wat die pad versper het.” Niemand is beseer nie. “Dit is die vierde vragmotor wat aan die brand gesteek is. Die polisie sal ondersoek of die verdagtes, wat in hegtenis geneem is, verbind kan word met die ander voorvalle,” het Otto bygevoeg. Die persone sal na verwagting Woensdag in die Burgersfort-landdroshof verskyn. Die pad is intussen skoongemaak, maar daar is steeds klippe en brandende bande op die Eerstegeluk-pad. Bykomende beamptes van die eenheid vir openbare orde is ontplooi en monitor die situasie. Die gemeenskap betoog glo oor ŉ pad wat gebou sou word, maar daar is nog nie enige teken daarvan nie.